次韻洪景盧雪
作者：史浩
朝代：宋

paragraphs: 瑶臺迥物表，地脈誰解縮。
一朝天門開，跬步即瓊屋。
靄靄行簇雲，霏霏忽瞇目。
初疑蛺蝶驚，故遣兒曹撲。
須臾大如席，幾車飛鸞鵠。
化工信巧妙，花卉千林足。
潔白皎奇姿，光芒渺地軸。
清垂寒江釣，靜折空岩竹。
唯人在宇內，太倉一粒粟。
俯仰得真賞，四坐列羣玉。
錦繡張軒牖，珠翠輝華燭。
鉢擊筆下成，杯催甕頭熟。
檀板襯紅綃，更殢新裁曲。
寧知冰氏子，窮歲無半斛。
裘褐欲蔽膚，尚待春苗綠。
爲瑞豈宜多，晛消胡不速。